Panayiotou se aansoek om verlof tot appèlJayde Panayiotou en haar man Christopher. Foto: Facebook Die hooggeregshof in Port Elizabeth het Woensdag gehoor dat inligting wat tydens ŉ geheime polisie-operasie versamel is en veroordeelde moordenaar Christopher Panayiotou geïmpliseer het, nie teen hom gebruik mag word nie. Panayiotou doen aansoek om verlof tot appèl teen sy skuldigbevinding. Terry Price, vir Panayiotou, het aan regter Dayalin Chetty gesê Panayiotou is skuldig bevind op grond van dit wat tydens die polisie-operasie gebeur het, waar Luthando Siyoni Panayiotou geïmpliseer het in sy vrou Jayde se moord in 2015. Price voer aan dit wat Siyoni, die selferkende middelman, aan die sakeman gesê het, is nie toelaatbaar nie. Price het dit aan Chetty gestel dat die regter self bevind het Siyoni was nie ŉ beskuldigde nie, maar ŉ getuie. “Maar Siyoni was ŉ beskuldigde, ŉ medepligtige, en daardie getuienis kan nie teen ŉ ander beskuldigde [Panayiotou] gebruik word nie.” Volgens Price is ŉ artikel 204-getuie ŉ beskuldigde, en daarom kan die videobewyse nie teen die sakeman gebruik word nie. “Op hierdie punt alleen moet verlof tot appèl toegestaan word.” Price het 30 minute gehad om sy saak te lewer en gesê Chetty het nie een keer in sy uitspraak verwys na die lasbriewe wat bekom is toe die polisie Siyoni se huis of sy meisie Babalwa Breakfast se huis deursoek het nie. Hy voer aan as dié soektogte sonder ŉ lasbrief plaasgevind het, is daardie getuienis ook nie toelaatbaar nie. Price het gesê Siyoni het aan drie polisiebeamptes gesê hy is tydens sy aanhouding aangerand, maar sy bewerings is nooit opgevolg nie. Hy het ook gesê Chetty het bevind ao Leon Eksteen was ŉ “uitstekende getuie”, maar het nie in sy uitspraak aangedui hoe Eksteen op die opname na bewering die k-woord gebruik het, met verwysing na Siyoni nie. Price voer aan die ondersoekbeampte, kapt. Kanna Swanepoel, het onregmatige invloed uitgeoefen en Siyoni aangesê om Panayiotou te impliseer. “Van die begin af het alles op aanranding gedui.” Hy het gesê daar is voldoende rede dat ŉ ander hof moontlik tot ŉ ander gevolg sal kom en hy versoek Chetty dat die aansoek om verlof tot appèl goedgekeur moet word. Staatsadvokaat Marius Stander, wat die aansoek teenstaan, het gesê Price is verkeerd. “Die toets is nie of ŉ ander hof tot ŉ ander gevolg sal kom nie. Die toets is of daar ŉ realistiese kans bestaan dat die aansoek suksesvol kan wees,” het hy gesê. Prokureur Peter Daubermann het ook aansoek gedoen om verlof tot appèl teen Sinethemba Nenembe en Zolani Sibeko se skuldigbevinding en vonnis. Panayiotou is in November verlede jaar skuldig bevind op aanklag van sy vrou se moord en is tot lewenslange tronkstraf gevonnis. Nenembe is skuldig bevind en tot lewenslange tronkstraf gevonnis op aanklag van moord en 15 jaar op aanklag van moord met verswarende omstandighede. Sibeko is skuldig bevind en tot 15 jaar tronkstraf gevonnis op aanklag van sameswering om moord te pleeg. Chetty sal Donderdag sy uitspraak lewer oor die aansoek. Lees alle vorige berigte oor Christopher Panayiotou op Maroela Media.